Siekiant sumažinti atsitiktinio nikotino turinčių skysčių nurijimo riziką, pildomosios talpyklos ir e. cigarečių įtaisai turėtų būti neprieinami vaikams, kaip nustatyta 20 straipsnio 3 dalies g punkte. Siekiant apsaugoti vaikus ir suaugusiuosius nuo atsitiktinio e. skysčio nurijimo, pildomos e. cigaretės ir jų pildomosios talpyklos taip pat turėtų būti parduodamos kartu pateikiant tinkamą vartojimo ir laikymo instrukciją ir konkrečių rizikos grupių asmenims skirtus įspėjimus (20 straipsnio 4 dalies a punkto i ir iii papunkčiai). Be to, ant jų turėtų būti nurodytas sudedamųjų dalių sąrašas ir pateikti atitinkami įspėjimai apie žalą sveikatai, kad vartotojai gautų informaciją apie galimą žalą sveikatai (TGD 20 straipsnio 4 dalies b punktas ir KŽP reglamentas). Atsižvelgiant į tai, kad apsinuodijusių vyresnių nei 18 metų amžiaus asmenų procentinė dalis gana didelė (57 proc.), taip pat reikėtų didinti piliečių informuotumą apie nikotino turinčių e. skysčių toksiškumą – tai būtų galima daryti rengiant nacionalines švietimo kampanijas.

Europos cheminių medžiagų agentūros (angl. ECHA) Rizikos vertinimo komitetas (RVK) nuomonėje dėl pakartotinės nikotino klasifikacijos teigė, kad yra pagrįstai apskaičiuota, jog, nikotinui į organizmą patekus per virškinamąjį traktą, 5 mg nikotino vienam kūno masės kg sukelia ūminį toksiškumą. Ši apskaičiuoto ūminio toksiškumo (AŪT, angl. acute toxicity estimate) vertė beveik tokia pati, kokią aprašė Mayeris (2014 m.); jis apskaičiavo, kad mažiausias žmonėms mirtinas nuryto nikotino kiekis yra 0,5–1 g, ir tai atitinka vidutinę mirtinąją dozę (angl. LD50) per virškinamąjį traktą – 6,5–13 mg vienam kūno masės kg. Tai sudaro 390–780 mg nikotino 60 kg sveriančiam suaugusiajam ir 65–130 mg – 10 kg sveriančiam vaikui.

Svarbu nustatyti ne tik su e. cigaretėmis susijusius įspėjamuosius reikalavimus, bet ir kitus reikalavimus, pavyzdžiui, nurodytuosius 20 straipsnio 3 dalies a ir b punktuose, kuriais užtikrinama, kad e. skysčių talpyklose nikotino (jis gali būti mirtinas vaikams ir suaugusiesiems) nebūtų daugiau nei leidžiama.

2. Sąlytis su oda

Pildomų e. cigarečių vartotojai turi patys tiesiogiai pripildyti įtaisą e. skysčio; paprastai jie gali tai padaryti naudodami mažą buteliuką arba pildomąją talpyklą. Kyla rizika, kad, atidarant arba pripildant įtaisą, e. skystis gali išsilieti iš pildomų e. cigarečių ir patekti ant odos. E. skysčiuose yra cheminių medžiagų, kurios, patekusios ant odos, yra toksiškos (nikotinas) arba gali dirginti odą (propilenglikolis ir kvapiosios medžiagos).

ECHA RVK nuomonėje dėl pakartotinės nikotino klasifikacijos teigė, kad yra pagrįstai apskaičiuota, jog, nikotinui į organizmą patekus per odą, 70 mg nikotino vienam kūno masės kg sukelia ūminį toksiškumą. Ši AŪT vertė yra tokia pati kaip ir LD50, nustatyta remiantis tyrimų su gyvūnais duomenimis, nes iš esmės mirtina į žmogaus organizmą per odą patekusio nikotino dozė nėra žinoma. Tai reiškia, kad pagal TGD leidžiamos koncentracijos e. skysčio kiekis, kuris, patekęs į žmogaus organizmą per odą, sukelia ūminį toksiškumą, yra: 35 ml – mažam vaikui ir 210 ml – 60 kg sveriančiam suaugusiajam. Tai daugiau nei telpa pagal TGD leidžiamos didžiausios talpos pildomojoje talpykloje. Vykstant tyrimui ir PRECISE išnagrinėjus apsinuodijimų kontrolės ir informacijos biurų duomenis taip pat nustatyta, kad 10 proc. atvejų, apie kuriuos pranešta, buvo susiję su cheminės medžiagos patekimu į organizmą per odą.

Taip pat nustatyta, kad propilenglikolis, kuris sudaro didelę daugelio e. skysčių dalį, šiek tiek dirgina žmonių odą ir sukelia jos jautrumą. Nagrinėjant atvejus, apie kuriuos pranešta ECHA C&L, nustatyta, kad keletas žmonių pranešė apie tai, jog kai kurios gaminių sudėtyje esančios kvapiosios medžiagos sukėlė odos jautrumą arba dirginimą.

Kaip sumažinti riziką?

Siekiant sumažinti nikotino turinčių skysčių sąlyčio su oda riziką, pildomosios talpyklos ir e. cigarečių įtaisai turėtų būti neprieinami vaikams ir apsaugoti nuo pralaidumo (20 straipsnio 3 dalies g punktas). Be to, jie turėtų būti pildomi ir suprojektuoti užtikrinant, kad pildant skystis neištekėtų, kaip nustatyta 20 straipsnio 3 dalies g punkte ir patikslinta Komisijos įgyvendinimo sprendime (ES) 2016/586. Siekiant užtikrinti, kad, liesdami e. cigaretes, vartotojai ir kiti asmenys išvengtų atsitiktinio sąlyčio su e. skysčiu, pildomos e. cigaretės ir jų pildomosios talpyklos taip pat turėtų būti parduodamos kartu pateikiant tinkamą vartojimo ir laikymo instrukciją ir informaciją apie galimą neigiamą poveikį (20 straipsnio 4 dalies a punkto i ir iv papunkčiai). Taip pat e. cigaretės turėtų būti ženklinamos laikantis TGD 20 straipsnio 4 dalies b punkte ir kituose atitinkamuose ES teisės aktuose (pvz., KŽP reglamente) nustatytų reikalavimų.

3. Skysčių maišymas arba pritaikymas sau

Kitaip nei vienkartinių arba daugkartinių e. cigarečių atveju, vartotojai gali lankstesniais būdais nustatyti pildomų e. cigarečių įtaisuose naudojamo e. skysčio kiekį. Nors dauguma vartotojų perka iš anksto paruoštus e. skysčius, kai kurie labiau mėgsta e. skystį pasiruošti namuose, atskirai nusipirkę jo sudedamąsias dalis (mišinio ruošimas namuose arba mišinio pasiruošimas). Pildomų e. cigarečių vartotojams taip pat turi būti užtikrinta galimybė, atsižvelgiant į asmeninius pageidavimus, e. skystį pritaikyti sau, pavyzdžiui, maišant kvapiąsias medžiagas. Su šia praktika siejama įvairi rizika.

Pirma, kad galėtų mišinį pasiruošti namuose, vartotojai turi nusipirkti didelės koncentracijos nikotino. Pavyzdžiui, e. skystis parduodamas 50 ml talpos buteliukuose, kuriuose yra 72 mg/ml nikotino (3,6 g nikotino viename buteliuke). Kaip nurodyta pirmiau, namuose laikant didelės koncentracijos nikotino skystį ir su juo netinkamai elgiantis, kyla rizika vartotojų ir kitų asmenų sveikatai. Taip pat esama rizikos, kad, vartotojams tinkamai neatskiedus tirpalo, nikotino koncentracija paruoštuose e. skysčiuose gali būti daug didesnė nei pageidauta. Nors TGD nustatyta didžiausia e. cigaretėse esančio nikotino koncentracija (e. skysčiuose negali būti daugiau nei 20 mg/ml nikotino) ir apribota pildomųjų talpyklų talpa (jos negali būti didesnės nei 10 ml talpos), esama rizikos, kad, ruošdami mišinį namuose, vartotojai taip pat gali nesilaikyti TGD e. cigaretėms nustatytų ribų (įsigydami didelės koncentracijos nikotino arba nikotino miltelių pavidalu, jei valstybės narės to tinkamai nekontroliuoja).

TGD reikalaujama, kad gamintojai arba importuotojai teiktų duomenis apie toksikologinius tyrimus (20 straipsnio 2 dalies c punktas) ir užtikrintų, kad e. skysčiuose būtų naudojamos tik labai grynos sudedamosios dalys (20 straipsnio 3 dalies d punktas). Taigi, ruošdami mišinius namuose, vartotojai gali toliau naudoti netinkamų sudedamųjų dalių turinčius neištirtus e. skysčius.

Antra, daugelio šiuo metu e. skysčiams gaminti naudojamų kvapiųjų medžiagų tinkamumas e. skysčiams gaminti nėra ištirtas, taip pat nežinoma, ar saugu jas įkvėpti. Pateikiama įrodymų, kad kai kurias kvapiąsias medžiagas naudoti e. cigaretėms gaminti yra nesaugu. Susirūpinimą kelia tai, kad, pildomų e. cigarečių vartotojai galės toliau naudoti neištirtas arba nesaugias kvapiąsias medžiagas. Gali atsitikti ir taip, kad vartotojai į mišinį įmaišys kvapiųjų medžiagų, kurių poveikis nežinomas (ruošdami mišinį namuose arba į įsigytus e. skysčius pridėdami papildomų kvapiųjų medžiagų (pritaikymas sau). Taip pat nėra žinoma, kokią riziką sveikatai kelia tokių pasiruoštų mišinių antrinių garų patekimas į organizmą.

Kitas susirūpinimą keliantis dalykas – tai, kad pildomos e. cigaretės gali būti vartojamos naudojant neteisėtas chemines medžiagas, pavyzdžiui, tetrahidrokanabinolį (THC). Atlikus tyrimą, kuriame dalyvavo 3 847 Jungtinių Amerikos Valstijų studentai, nustatyta, kad 5,4 proc. jų naudojo e. cigaretes marihuanai garinti. 18 proc. visų kada nors e. cigaretes naudojusių studentų jas naudojo marihuanai garinti.

Kaip sumažinti riziką?

Siekdamos sumažinti su mišinių ruošimu namuose arba e. skysčių pritaikymu sau susijusią riziką, valstybės narės turėtų užtikrinti, kad gamintojai ir importuotojai laikytųsi TGD nustatytų nikotino koncentracijos ribų. TGD neleidžiama naudoti e. skysčių, kurių koncentracija didesnė nei 20 mg/ml arba kurie pateikiami didesnėse nei 10 ml talpos talpyklose. Taip pat vartotojai neturėtų turėti galimybės lengvai įsigyti kitiems tikslams (pvz., naudoti pramonėje) skirto didelės koncentracijos nikotino skysčio arba miltelių. Valstybės narės taip pat turėtų apsvarstyti galimybę reglamentuoti arba apriboti šių tirpalų ar miltelių pardavimą, jei tai dar nedaroma. Institucijos taip pat turėtų užtikrinti, kad aliejai ir skysčiai, kuriuose yra THC ar kitų uždraustų cheminių medžiagų, nebūtų parduodami vartotojams tose valstybėse narėse, kuriose jų parduoti neleidžiama.

Be to, kalbant apie kvapiąsias medžiagas ir kvapiųjų medžiagų maišymą gaminiuose, apie kuriuos pranešama, valstybės narės turėtų stebėti pateikiamą informaciją ir vykdyti e. skysčių ir juos vartojant susidarančių išsiskiriančių medžiagų toksikologinių savybių mokslinius tyrimus. Valstybės narės turėtų atidžiai stebėti kvapiųjų medžiagų keliamos žalos sveikatai įrodymus. Atsiradus naujų įrodymų, valstybės narės galėtų jais pagrįsti savo sprendimus uždrausti e. skysčiuose naudoti tam tikras kvapiąsias medžiagas (kaip teigiama TGD 47 konstatuojamojoje dalyje, taisyklių dėl kvapiųjų medžiagų priėmimas – valstybių narių atsakomybė).

4. E. skysčių naudojimas neištirtuose įtaisuose ir techninės įrangos pritaikymas sau

Vartotojai gali pasiruošti ir prisiderinti pildomoms e. cigaretėms skirtus mišinius ir įtaisus, taip pat prisitaikyti įtaisus atskirai įsigydami sudedamąsias dalis ir „susikurdami“ savo įtaisus (tai taip pat vadinama techninės įrangos pritaikymu sau).

Iš tyrimų taip pat matyti, kad, e. skystį pakaitinus aukštesnėje temperatūroje, išsiskiria daugiau toksiškų medžiagų.

Todėl kyla rizika, kad tam tikras vartotojų pasirinktas įtaiso ir e. skysčio derinys gali būti netinkamai ištirtas, visų pirma kalbant apie išsiskiriančių medžiagų saugą. Dėl techninės įrangos pritaikymo sau gali atsitikti ir taip, kad vartotojai e. cigarečių poveikį sustiprins įdėdami didelės galios baterijas ir dėl to padidės išsiskiriančių toksiškų medžiagų kiekis, nors reikėtų atkreipti dėmesį į tai, kad iki labai aukštos temperatūros įkaitinti garai vartotojams gali būti nepriimtini.